Março Dafçev
Março Dafçev - Bolqarıstan futbolçusu. Hücumameyilli yarımmüdafiəçi olan futbolçu 1978-ci ildə Bolqarıstanın Plovdiv şəhərində anadan olub. 185 santimetrlik boya malik oyunçu karyerasına Maritsa Plovdiv klubunda başlayıb. 1988-1996-ci illərdə bu komandanın şərəfini qoruyan yarımmüdafiəçi 2 il Sokol-Kametovo klubunda çıxış edib. 1998-2001-ci illərdə Lokomotiv Sofiya klubunda oynayan Dafçev bu komandanın forması altında 87 oyun keçirib və 16 top vurub. Yarım mövsüm ÇSKA Sofiya klubunda çıxış edən Dafçev karyerasını Yunanıstanda da davam etdirməyə imkan tapıb. Patraykos klubuna transfer olunan oyunçu bu klubun heyətində 6 oyun keçirib. Mövsümün sonunda vətəninə dönən Março Botev Plovdiv klubuna keçib. 24 oyunda meydançaya çıxan və 9 top vuran yarımmüdafiəçi 2004-cü ildə yenidən Lokomotiv Sofiya klubuna geri dönüb. O, paytaxt klubunun heyətində həmin mövsümdə 67 oyuna 14 top vurub. Yekunda Bolqarıstan çempionatının bürünc medalını qazanıb. Meydançaya "10" nömrəli futbolka ilə çıxan Dafçev cəmi 1 dəfə Bolqarıstan milli futbol komandasına dəvət alıb ki, bu da 2001-ci ilə təsadüf edib. 2008-2009-cu illərdə Neftçi Bakı komandasında çıxış edib. 2009-cu ildə bir daha Lokomotiv Sofiya klubuna geri dönüb və 2013-cü ildə peşəkar futbolçu karyerasına son verib. 2013-cü ildən Bolqarıstanın Avrokollec klubunun məşqçisidir.